钦定古今图书集成/明伦汇编/氏族典/第550卷 > 《廖用贤尚友录》 > 聂政
## 钦定古今图书集成/明伦汇编/氏族典/第550卷 > 《廖用贤尚友录》 > 聂政

按《史记刺客传》：“聂政者，轵深井里人也。杀人避仇，与
母姊如齐，以屠为事。久之，濮阳严仲子与韩相侠累
有郤，求人以报。侠累至齐，齐人或言聂政勇敢士也，
严仲子至门请，数反，酒酣，严仲子奉黄金百镒，前为
聂政母寿，聂政惊怪固谢。严仲子辟人，因为聂政言，
聂政曰：‘老母在，政身未敢以许人也’。严仲子固让，聂政竟不肯受。久之，聂政母死，既葬除服，聂政乃独行
杖剑至韩。韩相侠累方坐府上，持兵戟而卫侍者甚
众。聂政直入上阶，刺杀侠累，左右大乱。聂政大呼，所
击杀者数十人，因自皮面决眼，自屠出肠，遂以死。韩
取聂政尸暴于市，购问莫知。政姊荣如韩之市，伏尸
哭极哀，曰：“是轵深井里所谓聂政者，今乃以妾尚在
之故，重自刑以绝从。妾其奈何畏殁身之诛，终灭贤
弟之名！”乃大呼天者三，卒于邑，悲哀而死。政之旁晋、
楚、齐、卫闻之，皆曰：“非独政能也，乃其姊亦烈女也。”